20061223

P6_TA(2006)0570

Forslag til det almindelige budget 2007, modificeret af Rådet (alle sektioner)

Europa-Parlamentets beslutning om forslag til Den Europæiske Unions almindelige budget for regnskabsåret 2007, modificeret af Rådet (alle sektioner) (15637/2006 — C6-0442/2006 — 2006/2018(BUD)— 2006/2018B(BUD)) og ændringsskrivelse nr. 1/2007 (SEK(2006)0762), nr. 2/2007 (13886/2006 — C6-0341/2006) og nr. 3/2007 (15636/2006 — C6-0443/2006) til Den Europæiske Unions almindelige budget for regnskabsåret 2007

Europa-Parlamentet,

- der henviser til EF-traktatens artikel 272 og Euratom-traktatens artikel 177,

- der henviser til Rådets afgørelse 2000/597/EF, Euratom af 29. september 2000 om ordningen for De Europæiske Fællesskabers egne indtægter [1],

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2],

- der henviser til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning [3],

- der henviser til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [4],

- der henviser til forslaget til Den Europæiske Unions almindelige budget for regnskabsåret 2007, vedtaget af Rådet den 14. juli 2006 (C6-0299/2006),

- der henviser til sin beslutning af 26. oktober 2006 om forslag til Den Europæiske Unions almindelige budget for regnskabsåret 2007, Sektion III – Kommissionen (C6-0299/2006) og om ændringsskrivelse nr. 1/2007 (SEK(2006)0762) til forslag til Den Europæiske Unions almindelige budget for regnskabsåret 2007 [5],

- der henviser til sin beslutning af 26. oktober 2006 om forslag til Den Europæiske Unions almindelige budget for regnskabsåret 2007, Sektion I — Europa-Parlamentet, Sektion II — Rådet, Sektion IV — Domstolen, Sektion V — Revisionsretten, Sektion VI — Det Europæiske Økonomiske og Sociale Udvalg, Sektion VII — Regionsudvalget, Sektion VIII (A) — Den Europæiske Ombudsmand, Sektion VIII (B) — Den Europæiske Tilsynsførende for Databeskyttelse (C6-0300/2006) [6],

- der henviser til ændringsskrivelse nr. 2/2007 (13886/2006 — C6-0341/2006) til forslag til Den Europæiske Unions almindelige budget for regnskabsåret 2007,

- der henviser til ændringsskrivelse nr. 3/2007 (15636/2006 — C6-0443/2006) til forslag til Den Europæiske Unions almindelige budget for regnskabsåret 2007,

- der henviser til sine ændringer og ændringsforslag af 26. oktober 2006 til budgetforslaget [7],

- der henviser til Rådets modifikationer af Parlamentets ændringer og ændringsforslag til budgetforslaget (15637/2006 — C6-0442/2006),

- der henviser til resultatet af budgetsamrådet den 21. november 2006 og det efterfølgende møde den 28. november 2006,

- der henviser til Rådets meddelelse om udfaldet af forhandlingerne om Parlamentets ændringer og ændringsforslag til budgetforslaget,

- der henviser til forretningsordenens artikel 69 og bilag IV,

- der henviser til betænkning fra Budgetudvalget (A6-0451/2006),

A. der henviser til, at det har fulgt en konsekvent strategi under hele behandlingen af 2007-budgettet,

B. der henviser til, at denne strategi var baseret på de tre søjler, der var fastsat i beslutningen af 18. maj 2006 om 2007-budgettet: Kommissionens årlige politikstrategi (APS) [8], dvs. fastsættelse af politiske prioriteringer, valuta for pengene og forberedelse af revisionen i 2008-2009,

C. der henviser til, at denne tilgang fremhævede de vigtigste udfordringer og muligheder for Den Europæiske Union i forhold til den igangværende globaliseringsproces og rejste de fundamentale spørgsmål om arten af EU's strategiske partnerskaber med partnerlande og -regioner i hele verden,

D. der henviser til, at dette klare, konsekvente og strategiske perspektiv gav resultater for Parlamentet i forhandlingerne med Rådet om Parlamentets vigtigste prioriteringer, herunder finansforordningen,

E. der henviser til, at de resultater, der er opnået på Parlamentets prioriterede områder, når det drejer sig om valuta for pengene og finansforordningen, giver de europæiske borgere reelle fordele i henseende til en mere effektiv og produktiv bevillingsudnyttelse og bidrager til Parlamentets konsekvente bestræbelser på at opnå en positiv revisionserklæring (DAS) for EU-udgifterne.

Generelle betragtninger: gennemførelse af prioriteringerne, valuta for pengene og forberedelse af revisionen i 2008-2009

Gennemførelse af prioriteringerne

1. minder om, at strategien for og de politiske prioriteringer i Parlamentets tilgang til 2007-budgettet blev fastlagt i ovennævnte APS-beslutning af 18. maj 2006, særlig i punkt 5 og 6; mener derfor, at APS-beslutningen var et vigtigt middel til fastsættelse af denne strategi på et tidligt tidspunkt i den årlige budgetprocedure;

2 glæder sig over de resultater, der er blevet opnået for de principielle prioriteringer og nøglespørgsmål under forhandlingerne med Rådet på trepartsmøderne og samrådet forud for Parlamentets andenbehandling af budgetforslaget;

3. afviser, hvad angår det generelle betalingsniveau, Rådets forsøg på en vilkårlig og lineær nedskæring af betalinger; mener, at betalingerne skal rettes mod prioriterede programmer, hvor en effektiv og produktiv bevillingsudnyttelse kan sikres; godkender på baggrund af en generel aftale med Rådet et endeligt betalingsniveau på 115500 mio. euro, hvilket svarer til 0,99 % af EU's BNI;

4. henviser til sin erklæring om betalingerne, hvori det understreges, at punkt 12 og 13 i IIA af 17. maj 2006 fastsætter absolutte tal i den finansielle ramme for det årlige udgiftsloft for det almindelige budget; henviser til, at en overholdelse af de lofter, der er fastsat i den finansielle ramme for 2007-2013, derfor er en automatisk accept af stigningssatserne for ikke-obligatoriske udgifter i de årlige budgetter; henleder Rådets opmærksomhed på, at hvis disse artikler ikke overholdes, vil Parlamentet betragte dette som et brud på IIA;

5. bemærker i den forbindelse, at Parlamentets fagudvalg kun havde beskedne krav til en forhøjelse af betalingsbevillingerne i forbindelse med Parlamentets førstebehandling af 2007-budgettet, da de vigtigste nye retsgrundlag er blevet vedtaget i løbet af 2006 med henblik på nye EU-udgiftsprogrammer, der skal påbegyndes i 2007;

6. bemærker, hvad angår det generelle forpligtelsesniveau, at Parlamentet har indtaget en ansvarlig holdning på linje med fagudvalgenes og har undladt at anmode om, at fleksibilitetsinstrumentet anvendes; fastsætter forpligtelsesbevillinger efter eller tæt på lofterne i bilag I til IIA af 17. maj 2006 for hovedparten af afsnittene i 2007-budgettet;

7. vedtager, hvad angår den fælles udenrigs- og sikkerhedspolitik (FUSP), at genopføre forpligtelsesbevillingerne i det foreløbige budgetforslag (FBF) for 2007, dvs. 159200000 euro, men forventer, at Rådet gennemfører FUSP-bevillingerne efter både ånd og bogstav i IIA af 17. maj 2006, således som det blev bekræftet i brevvekslingen mellem Brok og Lewandowski og den finske minister Wideroos.

Valuta for pengene

8. understreger, at princippet om valuta for pengene, har været et fornyende element i 2007-budgetproceduren med henblik på at sikre en forbedret evaluering af EU-programmer og kontrol med budgetgennemførelsen i overensstemmelse med Parlamentets prioriteringer og dets institutionelle beføjelser; bemærker den fælles erklæring om korrekt budgetgennemførelse, der aftaltes med Kommissionen, og understreger, at det generelle mål er at sikre EU-borgerne mere valuta for pengene og reagere på de udfordringer, EU står over for, gennem en optimal tildeling af bevillinger (se vedføjede erklæring);

9. minder om beslutningen om at opføre 30 % af bevillingerne, eller i alt 500 mio. euro, i reserven for næsten 40 budgetposter, hvor Parlamentet havde store tvivl om budgetgennemførelsens niveau og kvalitet, på grundlag af en grundig undersøgelse af de disponible informationskilder; glæder sig over Kommissionens konstruktive reaktion på Parlamentets betingelser for frigivelse af disse reserver som anført i budgetændringerne; vedtager i forlængelse af Kommissionens svar i bilaget til den traditionelle gennemførelsesskrivelse fra begyndelsen af november at beholde 8900000 euro i reserven til 2 budgetposter; vedtager nøje at overvåge budgetgennemførelsens kvalitet og niveau for disse budgetposter i løbet af regnskabsåret 2007 i overensstemmelse med erklæringen om valuta for pengene;

10. er endvidere tilfreds med mødet den 15. november 2006 med kommissæren for finansiel programmering og budget og Kommissionens generalsekretær som et utvetydigt udtryk for Kommissionens engagement i princippet om valuta for pengene; bemærker, at Budgetudvalget agter at afholde en høring om fremme af princippet om valuta for pengene i første halvdel af 2007;

11. minder om den betydning, Europa-Parlamentet tillægger en positiv revisionserklæring (DAS) for midler under delt forvaltning; understreger, at det har til hensigt at sikre, at de relevante revisionsinstanser i medlemsstaterne forelægger en vurdering af forvaltnings- og kontrolsystemernes forenelighed med fællesskabsbestemmelserne i overensstemmelse med IIA af 17. maj 2006; gentager, at medlemsstaterne derfor bør forpligte sig til på det relevante nationale plan at fremlægge en årlig oversigt over de foreliggende revisioner og erklæringer; glæder sig over den seneste udvikling i en medlemsstat, hvor man konsoliderer alle særskilte regnskaber for EU-midler, der udnyttes under delt forvaltning, med henblik på en efterfølgende revision af disse tal; mener, at en revision af Revisionsrettens metodologi for vurdering af overholdelsen af EU's finansielle bestemmelser gennem en peer review med andre sammenlignelige institutioner vil bidrage til forbedringer i Rettens tilgang til revision af EU-regnskaber; er forundret over, at der endnu ikke er foretaget en sådan peer review; anmoder om, at dette sker inden den 31. juli 2007;

12. bemærker, hvad angå de tre nye agenturer (Kemikalieagenturet, Instituttet for Ligestilling og Agenturet for Grundlæggende Rettigheder), de fælles erklæringer mellem Parlamentet, Rådet og Kommissionen vedrørende finansiering og finansiel planlægning for disse agenturer i sammenhæng med IIA af 17. maj 2006; vedtager, hvad angår de eksisterende agenturer at genopføre bevillingerne i FBF, men at opføre forhøjelser over et vist referencebeløb i reserven i afventning af en positiv evaluering af agenturernes resultater i forhold til de endelige arbejdsprogrammer; bemærker, at disse evalueringer bør være afsluttet til mødet med lederne af agenturerne i foråret 2007.

Forberedelse af revisionen i 2008-2009

13. gentager kravet om, at Den Europæiske Union bør udvikle en mere proaktiv strategi for at udnytte muligheder og udfordringer i den igangværende globalisering; mener, at en re-evaluering af EU's tilgang til partnerskaber med tredjelande og regioner er nødvendig i denne sammenhæng, og at betegnelsen "strategisk" skal forbeholdes EU's vigtigste partnerskaber, som f.eks. det transatlantiske partnerskab med USA;

14. bekræfter, at den politiske analyse, der er udarbejdet af Det Midlertidige Udvalg om Politikudfordringer og Budgetmidler i det Udvidede EU 2007-2013, og som er indeholdt i Parlamentets beslutning af 8. juni 2005 [9], stadig danner grundlaget for gennemgangen og eventuelle ændringer af IIA; mener, at evalueringen af effektiviteten og gennemførelsen af den nye generation af flerårige programmer og instrumenter skal tages med;

15. bemærker, at de forberedende foranstaltninger, Parlamentet har vedtaget vedrørende udvekslinger mellem europæiske, kinesiske og indiske virksomhedsledere og forskere, skal ses som et signal om den betydning, Parlamentet tillægger udvikling af et stærkere samarbejde med disse hurtigt udviklende lande;

16. mener, at Kommissionen bør opnå en større grad af gennemskuelighed, for så vidt angår fordele og ulemper ved at arbejde med ngo'er i forbindelse med EU's udviklingsbistand; anbefaler på den baggrund, at der gennemføres en costbenefitanalyse vedrørende ngo'ernes funktion; agter at foretage en yderligere undersøgelse af mulighederne for en mere udbredt anvendelse af mikrolån i forbindelse med EU's fremtidige udviklingsbistand;

17. mener, at Kommissionen bør behandle arten af EU's strategiske partnerskaber i en rapport, der skal forelægges inden den 30. april 2007, hvori navnlig betydningen af ordet strategisk defineres, og at dette blot er et eksempel på et større behov for, at EU klart fastlægger de generelle politiske prioriteringer på en måde, der effektivt kan kommunikeres til EU's borgere; bemærker, at klare politiske prioriteringer er en forudsætning for tildelingen af budgetmidler til disse prioriterede områder; understreger, at Parlamentet under behandlingen af 2007-budgettet fastlagde sine politiske prioriteringer på et tidligt tidspunkt i proceduren og således udviklede en effektiv strategi for 2007-budgettet;

18. mener derfor, at Parlamentet bør bygge videre på den prioriteringstilgang, der blev anvendt under behandlingen af 2007-budgettet, bl.a. gennem en række høringer om specifikke politikområder, for at fastlægge de politiske prioriteringer på mellemlang sigt; mener at dette i overensstemmelse med punkt 38-40 i APS-beslutningen af 18. maj 2006 burde bidrage til udviklingen af Parlamentets strategi for revisionen i 2008-2009.

Horisontale spørgsmål og nøgleelementer efter udgiftsområder i FFR

Horisontale spørgsmål

19. bemærker, hvad angår pilotprojekter og forberedende foranstaltninger, de forhøjede lofter for nye projekter, der er fastsat i IIA af 17. maj 2006, og understreger, at disse projekter giver Parlamentet mulighed for at anføre prioriterede områder for udviklingen af EU-politikker; vedtager derfor at foreslå en række nye projekter, der i vid udstrækning svarer til prioriteringerne i punkt 6 i APS-beslutningen af 18. maj 2006;

20. bemærker vedtagelsen af Kommissionens ændringsskrivelse nr. 3/2007 og visse dele af Kommissionens ændringsskrivelse nr. 2/2007, herunder bestemmelserne om klassificering af Hercule II og Den Europæiske Globaliseringsfond; forkaster andre dele af ændringsskrivelse nr. 2/2007 og vedtager at opføre passende bevillinger og en kontoplan i overensstemmelse med prioriteringerne på det eksterne område;

21. glæder sig over aftalen om at stille en bevilling på 500 mio. euro til rådighed for Den Europæiske Globaliseringsfond, der er opført på budgettet for 2007; understreger, at proceduren for opførelse af fonden på budgettet er i overensstemmelse med bestemmelserne i punkt 28 i IIA af 17. maj 2006,og bekræfter det synspunkt, at rækkefølgen af de kilder, der anvendes til finansiering af Den Europæiske Globaliseringsfond i år N, i henhold til aftalen er den, der følger af den kronologiske rækkefølge af disponible oplysninger om margener og annullerede forpligtelsesbevillinger, dvs. for det første annullerede forpligtelsesbevillinger fra år N – 2, for det andet disponible margener fra år N – 1 og for det tredje annullerede forpligtelsesbevillinger fra år N – 1; glæder sig over Kommissionens holdning til dette spørgsmål, således som den kom til udtryk i skrivelsen af 17. november 2006 fra kommissæren for finansiel programmering og budget til Europa-Parlamentets formand.

Hovedelementer efter udgiftsområder i IIA

Udgiftsområde 1a — Konkurrenceevne for vækst og beskæftigelse

22. bekræfter den overbevisning, der kom til udtryk i APS-beslutningen af 18. maj 2006, at viden, færdigheder, forskning og udvikling, innovation, informationssamfundsteknologier og en bæredygtig politik for transport og energi danner grundlag for en sund, moderne økonomi og er af afgørende betydning for jobskabelsen; har derfor vedtaget at afvise Rådets nedskæringer af en række væsentlige budgetposter, der tager sigte på at forbedre EU-økonomiens konkurrenceevne; har vedtaget at forhøje betalingsbevillingerne til prioriterede programmer i tilknytning til Lissabon-dagsordenen som f.eks. rammeprogrammet for konkurrenceevne og innovation og det syvende rammeprogram for forskning, teknologisk udvikling og demonstration (2007-2013), men på et reduceret niveau i forhold til førstebehandlingen;

23. er overbevist om, at øget konkurrenceevne er et væsentligt element i EU's reaktion på globaliseringens udfordringer; mener derfor, at forhøjelser af bevillingerne under udgiftsområde 1a er et klart signal om, hvilken retning EU-udgifter skal tage fremover; minder om, at der er brug for passende offentlig finansiering for at opnå den initiativfremmende virkning, der forventes af samfinansiering med Den Europæiske Investeringsbank; afventer utålmodigt Kommissionens og Rådets forslag om dette; understreger, at en forhøjelse af den kapital, der afsættes på lang sigt, ville være ønskelig for Den Europæiske Investeringsfond, både for at ledsage indførelsen af de nye mandater (herunder rammeprogrammet for konkurrenceevne og innovation) i 2007 og finansiere transaktioner i tilknytning til det nye projekt for teknologioverførsel, således som Parlamentet, Rådet og Kommissionen ønsker det;

24. understreger Galileo-programmets teknologiske og økonomiske betydning; minder Kommissionen om, at set over perioden som helhed er dette program underfinansieret i den nye FFR, og opfordrer Kommissionen til hurtigt at finde en brugbar og varig løsning for at sikre dette programs succes.

Udgiftsområde 1b — Samhørighed for vækst og beskæftigelse

25. bemærker, at bevillingerne til struktur- og samhørighedsfondene ligger væsentligt lavere for FFR for perioden 2007-2013 end forventet, først og fremmest som følge af Det Europæiske Råds konklusioner fra december 2005; mener derfor, at bevillingerne fra FBF bør genopføres; understreger, hvor vigtigt det er, at de nationale programmer oprettes og godkendes så hurtigt som muligt, nu hvor den nye IIA er godkendt; understreger betydningen af samhørighed som en af EU's politiske prioriteringer; anmoder, for så vidt angår førtiltrædelsesbistand, Kommissionen om at forelægge en anmodning om bevillingsoverførsel eller et ændringsbudget i løbet af 2007, hvis beløbet i 2007-budgettet viser sig at være utilstrækkeligt.

Udgiftsområde 2 — Beskyttelse og forvaltning af naturressourcer

26. bemærker, at 2007 vil være det første år, hvor den seneste reform af den fælles landbrugspolitik gennemføres i fuldt omfang; forkaster de nedskæringer i obligatoriske udgifter, Rådet har vedtaget under andenbehandlingen; forkaster omklassificeringen af adskillige budgetposter på landbrugsområdet fra ikke-obligatoriske til obligatoriske udgifter som foreslået af Kommissionen i ændringsskrivelse nr. 2/2007;

27. beklager, at bevillingerne til udvikling af landdistrikterne reelt vil falde til trods for behovet for omstrukturering, modernisering og spredning af økonomien i EU's landdistrikter; mener ikke, at en frivillig overførsel af bevillinger fra direkte landbrugsstøtte (første søjle) til udvikling af landdistrikter er et passende middel til at afhjælpe situationen; udtrykker i den forbindelse alvorlige forbehold over for det aktuelle kommissionsforslag om frivillig graduering af op til 20 % af den direkte landbrugsstøtte til udvikling af landdistrikter; opfordrer Kommissionen til at foretage en konsekvensanalyse i overensstemmelse med den interinstitutionelle aftale af 16. december 2003 mellem Europa-Parlamentet, Rådet og Kommissionen om bedre lovgivning [10]; gentager, at Parlamentet stadig forbeholder sig sin stilling, for så vidt angår frivillig graduering, og mener, at det kunne være nyttigt at vurdere dette spørgsmål sammen med spørgsmålet om samfinansiering i forbindelse med revisionen i 2008/2009, jf. erklæring 9 i IIA af 17. maj 2006 om frivillig graduering;

28. er skuffet over, at Rådet på trods af det store behov for bevillinger til udvikling af en død vaccine mod Blue Tongue-virus (BTV) ved andenbehandlingen afviste at godkende dette initiativ fra Parlamentets side; glæder sig dog over det forslag, som Kommissionen fremsatte i gennemførelsesskrivelsen, om at indarbejde udviklingen af en ny vaccine mod Blue Tongue-virus i forskningsbudgettet under projekter vedrørende førtiltrædelsesbistand; understreger, at udviklingen af en multivalent vaccine, der virker mod forskellige former for vira, bør prioriteres;

29. godkender og bifalder den fælles erklæring fra Parlamentet, Rådet og Kommissionen om Life+, for så vidt angår interimsfinansiering i tilfælde af et lovgivningstomrum i perioden fra begyndelsen af 2007 til den endelige vedtagelse af retsakten;

Udgiftsområde 3a — Frihed, sikkerhed og retfærdighed

30. minder om, at et område med frihed, sikkerhed og retfærdighed og navnlig fremme af de grundlæggende rettigheder, en fælles politik for indvandring og migration og kampen mod terrorismen og den organiserede kriminalitet hører til Unionens væsentlige prioriteringer;

31. mener, at den integrerede forvaltning af Unionens eksterne grænser er et af de mål, der på nuværende tidspunkt hurtigst muligt skal have tildelt støtte; genopfører derfor FBF-niveauet for forpligtelsesbevillinger til FRONTEX-agenturet, men opfører visse midler i reserven i overensstemmelse med den generelle tilgang til agenturer;

Udgiftsområde 3b — Unionsborgerskab

32. minder om betydningen af subsidiaritetsprincippet inden for kultur, almen og faglig uddannelse og ungdom, og mener, at respekt for meningspluralisme er den første forudsætning for en effektiv kommunikationspolitik med henblik på at bringe EU nærmere borgerne; mener, at de nye kommunikationsmedier kan anvendes mere optimalt til at bringe europæiske politiske aktører af enhver politisk observans sammen for at udveksle ideer; glæder sig på baggrund heraf over den positive udvikling i Euronews' nyhedsformidling; opfordrer Kommissionen til at støtte Euronews-udsendelser på arabisk, hvilket vil gøre det lettere også at nå de arabisktalende borgere i EU og befolkningen i de arabisktalende lande i Middelhavsområdet og informere dem om Europas engagement; opfordrer indtrængende Kommissionen til at skabe klarhed med hensyn til de budgetmæssige virkninger og de planlagte aktioner som led i Plan D for demokrati, dialog og debat; anmoder Kommissionen om på Internettet at offentliggøre nærmere oplysninger om støtte (beløb og modtagere) i forbindelse med samtlige aktioner;

33. understreger, at det tillægger det stor betydning, at der findes effektive EU-kommunikationsstrategier, og især at det sikres, at der i videst mulig udstrækning kan anvendes online-funktioner for at lette etableringen af forbindelser til udveksling af informationer og ideer mellem europæiske opinionsdannere og interessenter; bemærker i denne forbindelse det vedtagne pilotprojekt vedrørende pilotinformationsnetværk, der har til formål at forbedre kommunikationen mellem politiske aktører, ikke mindst mellem medlemmer af Europa-Parlamentet og medlemmer af de nationale parlamenter, og påpeger, at dette initiativ bør baseres på eksisterende europæiske webportaler på en måde, som øger værdien af allerede eksisterende specifikke aktioner på dette område;

34. opfordrer Kommissionen til at gennemføre en undersøgelse af den aktuelle tilstand af og de anslåede udgifter til restaurering af de kirker i den nordlige del af Cypern, som er blevet skændet, omdannet til moskéer og ødelagt, siden den tyrkiske hær overtog kontrollen med området i 1974, jf. Europa-Parlamentets erklæring om beskyttelse og bevarelse af den religiøse kulturarv i den nordlige del af Cypern [11];

35. sætter spørgsmålstegn ved kvaliteten af den informationspolitik, der føres af Kommissionen; anmoder Kommissionen om formelt at bekræfte sin vilje til at repræsentere alle institutioner og deres respektive beføjelser bedst muligt;

Udgiftsområde 4 — EU som global partner

36. mener, at EU bør sikre sig mulighed for at deltage i globaliseringsprocessen i overensstemmelse med de værdier, det står for; foreslår genopførelse af FBF-bevillingerne på en række budgetposter og forhøjelser ud over FBF i betalinger og forpligtelser på visse områder med henblik på at intensivere EU's aktiviteter gennem fællesskabsprogrammer inden for udenrigspolitik, udvikling og humanitær bistand samt samhandel og videnskabelig udveksling med nye industrilande;

37. understreger betydningen af gennemsigtighed i forbindelse med anvendelse af de bevillinger, der er afsat til Irak over de to fonde, og gør opmærksom på nødvendigheden af nøje at overvåge Iraks absorberingskapacitet; anmoder derfor Kommissionen om regelmæssigt at fremlægge oplysninger om de EU-finansierede projekter og udnyttelsesgraden for de bevillinger, der er øremærket til dette land;

38. bemærker, at den nye retlige ramme for EU's foranstaltninger udadtil også indebærer en ny budgetstruktur; glæder sig generelt over forenklingen af instrumenterne og den nye budgetkontoplan, der samtidig foreslås; glæder sig ligeledes over indførelsen af et særskilt instrument for menneskerettigheder og demokrati, hvilket kræver en ændring af kontoplanen i forhold til FBF; kan imidlertid ikke acceptere, at en række foreslåede ændringer forringer gennemskueligheden med hensyn til sektorer og/eller regioner og lande; har vedtaget de ændringer, der er nødvendige i denne forbindelse; opfordrer Kommissionen til også at fremlægge en opdeling efter aktivitet og førtiltrædelsesland og, af hensyn til gennemskueligheden, en tilsvarende kontoplan for alle dertil knyttede budgetposter; opfordrer desuden Kommissionen til med regelmæssige mellemrum at udarbejde en kontrolrapport til budgetmyndigheden om fremskridtene i de to nye medlemsstater og førtiltrædelseslandene;

39. genopfører bevillinger til FUSP på det niveau, der er foreslået i Kommissionens FBF og Rådets BF; understreger, at det kræver, at Rådet hvad angår FUSP følger ånd og bogstav i den interinstitutionelle aftale af 17. maj 2006 i overensstemmelse med brevvekslingen mellem formændene Brok og Lewandowski og minister Wideroos;

40. bemærker, at der efter Parlamentets andenbehandling af 2007-budgettet ikke er nogen margen tilbage under udgiftsområde 4, og at øgede forpligtelser som følge af ændringsbudgetter i løbet af 2007 derfor ville indebære anvendelse af fleksibilitetsinstrumentet; forventer at Rådet på eget initiativ på forhånd vil holde det fuldt orienteret om de finansielle behov i forbindelse med den kommende Kosovo-mission;

Udgiftsområde 5 — Administration

41. bemærker, hvad angår EU-institutionernes personalesituation, at de personalenedskæringer, Rådet oprindeligt havde foreslået, ikke vil blive gennemført i forbindelse med 2007-budgettet; tilslutter sig sammen med Rådet den fælles erklæring om rekruttering i forbindelse med udvidelserne i 2004 og 2007; glæder sig over, at Kommissionen har givet tilsagn om at gennemføre en omfattende screening med henblik på at forelægge en midtvejsevaluering af sit personalebehov og en detaljeret rapport om besættelsen af stillinger til varetagelse af støtte- og koordineringsopgaver på samtlige arbejdssteder inden den 30. april 2007;

42. vedtager at frigøre de beløb, der ved førstebehandlingen blev opført i reserven til Kommissionens personaleressourcer på grundlag af en skrivelse fra Kommissionens formand, hvori han accepterer, at Parlamentets fire anmodninger om frigørelse af bevillinger i reserven imødekommes i fuldt omfang; ser frem til en strategisk drøftelse af personalesituationen i EU-institutionerne i 2007 i forbindelse med den screening, Parlamentet har anmodet om;

Øvrige sektioner i 2007-budgettet

43. bemærker, at bevillingerne til de "øvrige sektioner", når der ses bort fra de udvidelsesrelaterede udgifter, kun er forhøjet med 1,7 % på 2007-budgettet i forhold til 2006-budgettet; anser dette for at være en meget begrænset forhøjelse, der afspejler stigningen i inflationsraten og udgifterne til institutionernes særlige prioriteringer, men rent faktisk er betydeligt mindre, end den, der blev anmodet om i FBF; beslutter at fastholde sin oprindelige holdning, som det vedtog under førstebehandlingen, og genopføre 10630000 euro af de 28280000 euro, som Rådets nedskæringer udgør;

44. understreger endnu en gang sin tillid til en stram budgetpolitik i forbindelse med alle igangværende aktiviteter, omfattende en mere effektiv budgetføring, der afspejler institutionernes faktiske og reelle behov og prioriteringer; erkender dog også, at institutionerne skal have de nødvendige redskaber for at kunne fungere og arbejde effektivt og samtidig sikre, at deres forskellige målsætninger virkelig kan opfyldes; beklager derfor Rådets beslutning om ikke at tilslutte sig det budget for de "øvrige sektioner", som Parlamentet godkendte ved førstebehandlingen;

45. anmoder om, at institutionerne inden den 1. september hvert år fremlægger mere informative beretninger om deres aktiviteter og resultater; mener, at disse aktivitetsbaserede beretninger er nødvendige for at fremskaffe mere fyldestgørende oplysninger om, hvor hensigtsmæssigt bevillingerne anvendes, og begrunde udnyttelsen af de bevillinger, der er opført på budgettet, hvilket ville sætte budgetmyndigheden i stand til at kontrollere, på hvilken måde og inden for hvilke områder forhøjelsen af bevillingerne bidrager til at øge institutionernes effektivitet;

46. understreger på ny betydningen af et interinstitutionelt samarbejde, som uden tvivl kan være til fordel for de deltagende institutioner; opfatter i den forbindelse Det Europæiske Økonomiske og Sociale Udvalgs og Regionsudvalgets fælles administrative tjeneste som en effektiv og dynamisk metode til at undgå dobbeltarbejde, reducere omkostningerne og udvikle team spirit uden at mindske ydelsernes kvalitet og effektivitet; opfordrer de to udvalg til — inden april 2007 — at se på dette samarbejde ud fra princippet om ansvarsdeling med henblik på at skabe de nødvendige forudsætninger for, at begge institutioners behov kan dækkes og der kan sikres en mere ligelig fordeling af forvaltningen af den fælles tjeneste; anbefaler, at der foretages en evaluering af Det Europæiske Økonomiske og Sociale Udvalgs og Regionsudvalgets funktioner og aktiviteter inden udgangen af juni 2007;

*

* *

47. pålægger sin formand at bekendtgøre, at Den Europæiske Unions budget er endeligt vedtaget, og drage omsorg for, at det offentliggøres i EUT;

48. pålægger sin formand at sende denne beslutning og de vedføjede erklæringer til Rådet, Kommissionen, Domstolen, Revisionsretten, Det Europæiske Økonomiske og Sociale Udvalg, Regionsudvalget, Den Europæiske Ombudsmand og Den Europæiske Tilsynsførende for Databeskyttelse samt til de øvrige berørte institutioner og organer.

[1] EFT L 253 af 7.10.2000, s. 42.

[2] EFT L 248 af 16.9.2002, s. 1.

[3] EUT C 139 af 14.6.2006, s. 1.

[4] EFT C 172 af 18.6.1999, s. 1. Senest ændret ved Europa-Parlamentets og Rådets afgørelse 2005/708/EF (EUT L 269 af 14.10.2005, s. 24).

[5] Vedtagne tekster af denne dato, P6_TA(2006)0451.

[6] Vedtagne tekster af denne dato, P6_TA(2006)0452.

[7] Vedtagne tekster af denne dato, bilag.

[8] Vedtagne tekster af denne dato, P6_TA(2006)0221.

[9] EUT C 124 E af 25.5.2006, s. 373.

[10] EUT C 321 af 31.12.2003, s. 1.

[11] Vedtagne tekster af 5.9.2006, P6_TA(2006)0335.

--------------------------------------------------

20061223

BILAG

Fælles erklæring om de tre nye agenturer, der er omhandlet i 2007-budgettet, i medfør af punkt 47 i IIA af 17. maj 2006

I det foreløbige budgetforslag for 2007 er der afsat midler til følgende tre nye agenturer:

- Det Europæiske Kemikalieagentur

- Det Europæiske Institut for Ligestilling mellem Mænd og Kvinder

- Den Europæiske Unions Agentur for Grundlæggende Rettigheder.

Europa-Parlamentet, Rådet og Kommissionen forpligter sig til at drage nytte af denne første erfaring med disse tre nye agenturer for yderligere at udvikle proceduren i punkt 47 i IIA, når der skal udformes forslag til oprettelse af nye agenturer.

Fælles erklæring om finansiering af Det Europæiske Kemikalieagentur

I maj 2006 forelagde Kommissionen sin første finansielle programmering for perioden 2007 2013 i overensstemmelse med punkt 46 i den interinstitutionelle aftale (IIA) om budgetdisciplin og forsvarlig økonomisk forvaltning af 17. maj 2006.

På grundlag af de oplysninger, som Kommissionen fremsendte den 7. november 2006, noterer Europa-Parlamentet og Rådet sig, at Det Europæiske Kemikalieagentur kan finansieres inden for det aftalte udgiftsloft for udgiftsområde 1a for perioden 2007-2013.

Desuden noterer Europa-Parlamentet og Rådet sig, at ændringerne af retsgrundlaget for Det Europæiske Kemikalieagentur medfører en ekstraudgift på i alt 113,6 mio. euro i årene 2008 og 2009 under udgiftsområde 1a i den flerårige finansielle ramme for 2007-2013, sammenlignet med den finansielle programmering, som Kommissionen forelagde i maj 2006, og uden hensyntagen til eventuelle udgiftsomlægninger inden for udgiftsområde 1a.

Såfremt Kommissionen på agenturets anmodning eller som følge af uforudsete omstændigheder agter at fravige de beløb, der oprindelig blev anset for nødvendige for agenturets finansiering i den pågældende periode, underretter den budgetmyndigheden om sin hensigt og om indvirkningerne heraf på den disponible margen under det relevante udgiftsområde i den flerårige finansielle ramme samt angiver omprogrammeringen.

Fælles erklæring om finansiering af Det Europæiske Institut for Ligestilling mellem Mænd og Kvinder

I maj 2006 forelagde Kommissionen sin første finansielle programmering for perioden 2007 2013 i overensstemmelse med punkt 46 i den interinstitutionelle aftale (IIA) om budgetdisciplin og forsvarlig økonomisk forvaltning af 17. maj 2006.

På grundlag af de oplysninger, som Kommissionen fremsendte den 7. november 2006, noterer Europa-Parlamentet og Rådet sig, at Det Europæiske Institut for Ligestilling mellem Mænd og Kvinder kan finansieres inden for det aftalte udgiftsloft for udgiftsområde 1a for perioden 2007-2013.

Såfremt Kommissionen på agenturets anmodning eller som følge af uforudsete omstændigheder agter at fravige de beløb, der oprindelig blev anset for nødvendige for agenturets finansiering i den pågældende periode, underretter den budgetmyndigheden om sin hensigt og om indvirkningerne heraf på den disponible margen under det relevante udgiftsområde i den flerårige finansielle ramme samt angiver omprogrammeringen.

Fælles erklæring om finansiering af Den Europæiske Unions Agentur for Grundlæggende Rettigheder

I maj 2006 forelagde Kommissionen sin første finansielle programmering for perioden 2007 2013 i overensstemmelse med punkt 46 i den interinstitutionelle aftale (IIA) om budgetdisciplin og forsvarlig økonomisk forvaltning af 17. maj 2006.

På grundlag af de oplysninger, som Kommissionen fremsendte den 7. november 2006, noterer Europa-Parlamentet og Rådet sig, at Den Europæiske Unions Agentur for Grundlæggende Rettigheder kan finansieres inden for det aftalte udgiftsloft for udgiftsområde 3a for perioden 2007-2013.

Såfremt Kommissionen på agenturets anmodning eller som følge af uforudsete omstændigheder agter at fravige de beløb, der oprindelig blev anset for nødvendige for agenturets finansiering i den pågældende periode, underretter den budgetmyndigheden om sin hensigt og om indvirkningerne heraf på den disponible margen under det relevante udgiftsområde i den flerårige finansielle ramme samt angiver omprogrammeringen.

Fælles erklæring om rekruttering i forbindelse med udvidelserne i 2004 og 2007

Europa-Parlamentet og Rådet noterer sig med stor bekymring forsinkelserne i udvælgelses- og rekrutteringsprocessen vedrørende 2004-udvidelsen, den lave besættelsesgrad i mellemlederstillingerne, den høje andel af faste stillinger, der er besat med midlertidigt ansatte, og det forhold, at der ikke er afholdt tilstrækkeligt mange relevante udvælgelsesprøver.

Europa-Parlamentet og Rådet understreger, at institutionerne og specielt EPSO bør gøre alt for at sikre, at der gøres det fornødne for at rette op på situationen og fremskynde hele processen med at besætte de stillinger, som budgetmyndigheden har bevilget. Kriterierne bør være som fastsat i vedtægtens artikel 27 og tilsigte, at der snarest muligt opnås det bredest mulige proportionalt fordelte geografiske grundlag.

Europa-Parlamentet og Rådet agter at føre nøje tilsyn med den løbende rekrutteringsproces. De anmoder i den forbindelse de enkelte institutioner og EPSO om to gange årligt at forelægge budgetmyndigheden oplysninger om situationen for så vidt angår rekrutteringen i forbindelse med 2004- og 2007-udvidelsen.

Europa-Parlamentet og Rådet opfordrer institutionernes generalsekretærer til at forelægge en rapport om de fremskridt, der er sket på dette område, inden for følgende frister:

- for så vidt angår besættelsen af de bevilgede stillinger i budgetterne for 2004-2006 senest ved udgangen af januar 2007;

- for så vidt angår besættelsen af de stillinger, der er bevilget i 2007, senest den 15. juni 2007 og den 31. oktober 2007.

Fælles erklæring om Life+-programmet

Europa-Parlamentet, Rådet og Kommissionen minder om det budgetprincip, hvorefter gennemførelsen af betydelige aktionsudgifter kræver, at der først vedtages en basisretsakt.

Samtidig erkender de tre institutioner, at den lovgivende myndighed ved begyndelsen af budgetåret 2007 måske stadig vil være i færd med at overveje visse nye basisretsakter, der skal være en opfølgning af foregående basisretsakter, der udløber med udgangen af 2006. Visse aktioner kræver ikke desto mindre nye budgetforpligtelser for at undgå uhensigtsmæssige afbrydelser i gennemførelsen og bevarelsen af gældende EU-ret. Der foreligger en sådan risiko for visse aktioner, som der allerede er bred politisk enighed om mellem de tre institutioner.

Der har, især fra Europa-Parlamentets side i dettes beslutning vedrørende førstebehandlingen af 2007-budgetforslaget, navnlig været udtrykt bekymring vedrørende Life+-programmet, der skal sikre opfølgningen af forgængeren Life III og andre hermed forbundne aktioner. Såfremt der måtte opstå en lovgivningsmæssig lakune mellem begyndelsen af 2007 og den endelig vedtagelse af retsakten, er de tre institutioner enige om, at der i den mellemliggende tid kan indgås en udgiftsforpligtelse for et beløb på indtil 15 mio. euro (af et samlet Life+-budget på 240 mio. euro foreslået i det foreløbige budgetforslag for 2007) til aktiviteter, der kan forberede overgangen til Life+ under optimale betingelser, dvs. med henblik på at bevare den gældende EU-ret, der er bygget op ved igangværende aktioner på miljøområdet. Sådanne aktiviteter, hvis fortsættelse er væsentlig for at bevare den gældende EU-rets kontinuitet, vedrører navnlig informationssystemer til overvågning af EU's miljølovgivning, de registre, der danner grundlag for emissionshandelsordningen, videnskabelig og ekstern ekspertise til udarbejdelse af Kommissionens forslag i de tilfælde, hvor Kommissionen er bundet af måldatoer, oplysnings- og bevidsthedskampagner.

Fælles erklæring fra Europa-Parlamentet og Kommissionen til sikring af en korrekt budgetgennemførelse

Inden for rammerne af budgetproceduren understreger Europa-Parlamentet og Kommissionen, at der er behov for at opnå mere valuta for pengene i forbindelse med EU's budget, og de er af den opfattelse, at dette princip skal anvendes permanent. Formålet med denne tilgang er at evaluere og vurdere de kvantitative og kvalitative aspekter af de enkelte programmer.

I den forbindelse bør evalueringen af EU-programmer være et centralt interesseområde for de institutioner, der er involveret i den årlige budgetprocedure.

Europa-Parlamentet og Kommissionen henviser til, at den aktivitetsbaserede forvaltning har til formål at give et integreret overblik over resultaterne og udgifterne inden for de forskellige politikområder både for aktions- og administrationsbevillingernes vedkommende.

De to institutioner er enige om at træffe de nødvendige foranstaltninger til at forbedre overvågningen af budgetgennemførelsen gennem en proces, der anvender alle disponible oplysninger fra januar 2007, og som alle Europa-Parlamentets udvalg inddrages i. Europa-Parlamentet forpligter sig til at udnytte overførsler og ændringsbudgetter mere optimalt til at kontrollere budgetgennemførelsen i løbet af regnskabsåret i henseende til Parlamentets prioriteringer og dets interinstitutionelle beføjelser.

Resultaterne af denne løbende proces vil blive drøftet på de enkelte trepartsmøder i henhold til bilag II til den interinstitutionelle aftale af 17. maj 2006.

Formålet er at sikre, at politikker, der finansieres over EU's budget, giver EU-borgerne mere valuta for pengene, og reagere på de udfordringer, EU står over for, gennem en optimal tildeling af EU-bevillinger.

Erklæring fra Europa-Parlamentet om budgetdisciplin i forbindelse med betalinger

Europa-Parlamentet minder om, at der i henhold til punkt 12 og 13 i IIA af 17. maj 2006 fastsættes absolutte beløb for det årlige udgiftsloft for det almindelige budget inden for den flerårige finansielle ramme.

Derfor er en overholdelse af de årlige lofter, der er fastsat i den finansielle ramme for 2007-2013, en automatisk accept af stigningssatserne for ikke-obligatoriske udgifter i de årlige budgetter.

Hvis punkt 12 og 13 i IIA ikke overholdes, vil Europa-Parlamentet betragte dette som et brud på IIA.

Europa-Parlamentet forpligter sig til at gennemføre bestemmelserne i punkt 12 og 13 i IIA som en foranstaltning til opretholdelse af budgetdisciplin i hele den flerårige finansielle rammes løbetid.

--------------------------------------------------